Gandia espera més de 1.200 esportistes a la XI edició de l'Ican Triathlon
17 octubre 2024

## Gandia espera més de 1.200 esportistes a la XI edició de l'Ican Triathlon17 octubre 2024Última actualització: 17 octubre 2024

![](../gestion/img/10d655cf01c1833d361d7ae252aa0a4947e1d361d37059039739b9df09fa94bd.jpg)  
  

El **regidor d'Esports, Jesús Naveiro** i el **gerent de la Federació Valenciana de Triatló, Arturo Navarro**, han presentat hui la **XI edició de l'Ican Triathlon**, que se celebrarà el **pròxim dissabte 19 d'octubre a la platja de Gandia**.  
  
_"Es tracta d'un esdeveniment de gran envergadura que no només atrau atletes d'elit i aficionats de diverses parts del món, sinó que també posa en valor la nostra ciutat i la reivindica com una destinació destacada al calendari esportiu internacional"_, ha assenyalat l'edil.  
  
Respecte a la participació, Naveiro ha comentat que aquest any s'ha assolit la **xifra rècord de 1.248 persones inscrites**, de les quals el 17,4% són dones, cosa que significa que la participació femenina en aquest tipus de proves és cada vegada més gran, i 104 participants venen de fora, cosa que evidencia el bon funcionament del binomi turisme-esport a Gandia. En total, hi haurà **triatletes de 18 nacionalitats diferents**.  
  
Sobre això últim, el regidor ha subratllat el gran impacte positiu que tindrà la cita a la localitat, atés que _"aproximadament el 80% dels participants pernoctaran una o més nits ací, fet que es traduirà en un impuls econòmic important per al nostre sector turístic i hostaler"_.  
  
Per part seua, Navarro ha agraït a l'Ajuntament de Gandia el seu suport a l'hora d'organitzar un esdeveniment com aquest que, en total, recorrerà cinc municipis de la Ribera i la Safor.  
  
_"També m'agradaria destacar el treball que estan duent a terme els cossos de policies locals, autoritats portuàries, protecció civil, voluntaris, etc., dels diferents llocs on passaran els atletes"_, ha esmentat.  
  
_"La resposta del públic és molt bona, no només aconseguim que vinga molta gent de fora, sinó que la prova s'ha convertit en el final de temporada de molts clubs nacionals. Comptarem amb una gran afluència d'equips de Madrid, el País Basc, Navarra, etc."_, ha assegurat el representant de l'organització.  
  
La prova començarà a la plaça del Port (Av. La Paz) i tindrà diverses modalitats. Hi haurà tres categories anomenades 'Full Ican Triathlon' (3.8 km de natació, 183 km de ciclisme i 42 km de carrera), 'Half Ican Triathlon' (1.9 km de natació, 82.1 km de ciclisme i 21 km a peu) i 'Short Ican Triathlon' (1.5 km natació, 41.4 km de ciclisme i 7 km corrent).  
  
A més, també hi haurà l'Aquabike LD Ican Triathlon i l'Aquabike MD Ican Triathlon que, a diferència de la resta de proves, només comptaran amb una part de natació i una altra de ciclisme. Els participants també estaran dividits segons el seu sexe i edat, així com per equips o de forma individual, de manera que hi haurà més de 24 categories diferents.  
  
Pel que fa als premis, els tres primers classificats a la categoria 'Full' rebran 2.000, 1.000 i 500 euros respectivament, mentre que els tres primers de la modalitat 'Half', seran recompensats amb 600, 300 i 150 euros.  
  
A la resta de proves els tres primers classificats de cada grup d'edat femení i masculí obtindran un trofeu i també se'ls lliurarà als tres primers clubs masculins i femenins de les categories 'Full', 'Half' i 'Short'.  
  
D'altra banda, també s'atorgarà el III Gran Premi Tavernes de la Valldigna als tres esportistes que hagen estat més ràpids a l'hora de completar una volta del segment ciclista i es recompensarà amb mallots especials als tres primers classificats.  
  
Finalment, la prova d''Aquabike MD Ican Triathlon' serà també el Campionat Autonòmic d'Aquabike MD, per tant, tant els tres primers esportistes de cada grup d'edat i sexe, com els tres primers clubs que es classifiquen, rebran un trofeu (sempre que estiguen federats a la Comunitat Valenciana).  
  
Cal destacar que l'organització prepararà ampolles d'aigua, begudes isotòniques, barretes, gels, fruita, gominoles, etc., per als participants, que podran recollir tot el seu avituallament a diferents punts de les proves de ciclisme i cursa.  
  
La r**ecollida dels dorsals i les bosses tindrà lloc el divendres, 18 d'octubre, entre les 12 i les 20.30 hores**, mentre que el **_chek-in_ del material, que és obligatori, es durà a terme entre les 16.30 i les 21 h** a la zona de transició.  
  
Per la seua banda, la jornada de dissabte començarà a les 6:30 hores amb el lliurament excepcional de dorsals i bosses, així com amb l'obertura de l'àrea de transició i guarda-roba, que serà a les 6.45 hores.  
  
**Les proves començaran a les 8 hores**, moment en què sortiran els participants federats del short masculí. A partir d'aquí, les diferents modalitats del triatlló començaran cada cinc minuts. Els últims a sortir seran els inscrits, tant al 'Full', com a l''Aquabike LD femení', que arrencaran a les 9 h.  
  
**A les 12:30 hores tindrà lloc el lliurament de premis del 'short', i a les 18 hores serà la de les dues categories d'Aquabike**. Paral·lelament, de **16.30 a 23.30 hores hi haurà un _family lounge_**, on tant les persones esportistes, com les seues famílies podran gaudir d'un esdeveniment amb menjar i beguda.  
  
La resta dels guardons (Full distance, Half distance, III Gran Premi de Tavernes de la Valldigna, Campionat Autonòmic de Mitja Distància i Campionat Autonòmic d'Aquabike MD) es lliuraran en una cerimònia que tindrà lloc a les **11 hores del diumenge, 20 d'octubre, a l'Aula Magna de l'Escola Politècnica Superior de Gandia**.  
  
Per obtindre més informació sobre els diferents recorreguts, els horaris, localitzacions, etc., es pot consultar la **[pàgina web oficial de la prova](https://www.icantriathlon.com/)** o els seus perfils de Facebook i Instagram.

[Twittear](https://twitter.com/share)